3. การประกอบธุรกิจ

3.1 ลักษณะของผลิตภัณฑ์

บริษัทฯประกอบธุรกิจโรงงานฟอกหนังครบวงจรโดยมีผลิตภัณฑ์หลักคือ หนังผิวฟอกสำเร็จรูป(Full
grain leather), หนังท้องฟอกสำเร็จรูปSuede split และผลิตภัณฑ์หนังกึ่งสำเร็จรูป (wet
blue) บริษัทดำเนินงานมาภายใต้การรับรองประกันคุณภาพมาตราฐาน ISO 9001
และเข้าร่วมเป็นสมาชิก Satra Technology centerในประเทศอังกฤษ
ซึ่งเป็นสถาบันในการพัฒนาคุณภาพฟอกหนังระดับโลกนอกจากนี้ยังได้รับรางวัลเหรียญเงินของ LWG
อีกรางวัลหนึ่งแสดงให้เห็นว่าบริษัทเป็นโรงงานฟอกหนังในระดับมาตราฐานสากล
ผลิตภัณฑ์ของบริษัทเป็นผลิตภัณฑ์ต้นน้ำของผลิตภัณฑ์รองเท้าหนัง,กระเป๋าหนัง,เฟอร์นิเจอร์หนัง,เบาะรถยนต์หนังและผลิตภัณฑ์เครื่องหนังทุกประเภทที่ใช้หนังแท้เป็นส่วนประกอบ
เป็นต้น

สำหรับหนังฟอกสำเร็จรูปของบริษัทสามารถแบ่งออกเป็น 3 ประเภท คือ

1. หนังผิว (Cow Nappa : CN) เป็นหนังฟอกสำเร็จรูปประเภท Full grain Leather

2. หนังท้อง (Cow Split : CS) เป็นหนังฟอกสำเร็จรูปประเภท Suede split

3. หนังฟอกกึ่งสำเร็จรูป (Wet Blue)

สินค้าของบริษัทส่วนใหญ่ ร้อยละ 90 ขายให้กับโรงงานผลิตรองเท้า ซึ่งเป็น Brand name
ชั้นนำของโลก อาทิเช่น March Steven, Adidas, Timberland, Mark & Spencer,
Lacoste, และ อื่น ๆ ซึ่งต้องการสินค้าที่มีคุณภาพสูง
ทำให้ต้องให้ความสำคัญในการผลิตทุกขั้นตอนอย่างละเอียดเพื่อที่จะสามารถแข่งขันกับผู้ผลิตหนังฟอกรายใหญ่จากต่างประเทศได้

3.2 การตลาดและภาวะการแข่งขัน

(ก). ตลาดเครื่องหนังสำเร็จรูปในรอบปี 2553
ที่ผ่านมานั้นมียอดกระเตื้องขึ้นหลังจากซบเซามาจากปีที่แล้วจึงทำให้มีคำสั่งซื้อมาเป็นจำนวนมากซึ่งเป็นการบ่งชี้ให้เห็นความเคลื่อนไหวคึกคัก
ทำให้การอุตสาหกรรมผลิตรองเท้าทั่วโลกมีแนวโน้มกลับมาสดใสอีกครั้งหนึ่ง แต่อย่างไรก็ตามบริษัทฯ
ก็ยังคงต้องรักษามาตรฐานในคุณภาพของสินค้าและความน่าเชื่อถือในเรื่องตรงต่อเวลาในการจัดส่งเพราะในธุรกิจฟอกหนังนั้นนอกจากเรื่องคุณภาพแล้วยังมีเรื่องความตรงต่อเวลาในการส่งมอบถือเป็นเรื่องสำคัญที่สุดเพื่อรักษาฐานลูกค้าเดิมให้มั่นคงต่อไปพร้อมทั้งหาลูกค้ารายใหม่เพื่อเป็นการกระจายฐานลูกค้าให้กว้างขึ้น

หลังจากบริษัทรองเท้ายี่ห้อ ไนกี้ ออกจากประเทศไทยไปเมื่อ 2 ปีก่อน
บริษัทรองเท้าในประเทศซึ่งเป็นลูกค้าของบริษัทฯ
ต่างประสบภาวะยากลำบากและขาดทุนจากการดำเนินงานมีผลกระทบต่อบริษัทฯ
ปริมาณการขายในประเทศของบริษัทฯ ลดลงเป็นจำนวนมากทำให้บริษัทฯ
ดิ้นรนต้องหาคำสั่งซื้อรายใหม่ๆจากนอกประเทศเข้ามาชดเชยปริมาณที่หายไปแล้วและบริษัทฯ
ก็ทำได้ดีมากในปีที่แล้วมา ตัวแทนจำหน่ายในสหรัฐ ,จีน,เวียดนามและอินโดนีเซีย
ได้รับคำสั่งซื้อเข้ามาเป็นจำนวนมากในช่วงครึ่งปีแรกเนื่องจากภาวะตลาดเครื่องหนังฟื้นตัวมาจากปีก่อน
ประกอบกับบริษัทฯ มีวัตถุดิบที่เหลือมาจากปีที่แล้วจำนวนมากและราคาเก่าอยู่ จึงทำให้บริษัทฯ
มีผลการดำเนินงานที่ดีมากถือเป็นโอกาสดีของบริษัทฯ แต่อย่างไรก็ตามบริษัทฯ
ประสบปัญหาในครึ่งปีหลังเนื่องจากราคาหนังดิบและเคมีซึ่งเป็นวัตถุดิบขึ้นราคาสูงมากอย่างไม่เคยปรากฏมาในรอบหลายๆปีมานี้
แต่ราคาขายของบริษัทยังคงเป็นราคาเดิมอยู่ไม่สามารถขึ้นราคาขายได้เพราะมีการกำหนดราคาขายส่งมอบไว้ล่วงหน้าแล้วจึงทำให้บริษัทไม่อาจรักษาอัตรากำไรขั้นต้นเอาไว้ได้ดังเดิมจึงทำให้ผลการดำเนินงานออกมาไม่ดี
ทั้งๆที่บริษัทสามารถลดต้นทุนอย่างอื่นๆที่เหลือรวมทั้งสามารถควบคุมคุณภาพสินค้าไว้ได้แล้วก็ตาม

สำหรับปี 2554 นั้น
การจะรักษาผลการดำเนินงานให้ดีอย่างต่อเนื่องในภาวะที่ราคาหนังดิบและเคมีสูงขึ้นและยังรักษาระดับราคาสูงอยู่อย่างต่อเนื่องเช่นนี้บริษัทฯ
จำเป็นต้องมีแผนการตลาดโดยจัดให้มีผลิตภัณฑ์ใหม่ๆเพื่อเพิ่มความหลากหลายในผลิตภัณฑ์ป้อนให้แก่ลูกค้าทั่วโลกหรือมุ่งเน้นในเรื่องนวัตกรรมใหม่ๆเพื่อเป็นทางเลือกแก่ลูกค้าทั้งนี้เพื่อเพิ่มมูลค่าในผลิตภัณฑ์ให้สูงขึ้นในการชดเชยต้นทุนของหนังดิบและเคมีที่สูงขึ้น
มีผลทำให้ราคาสินค้าเพิ่มสูงขึ้นสิ่งที่สำคัญที่สุดก็คือต้องทำให้ลูกค้ารู้สึกว่าราคาขายที่เพิ่มขึ้นนั้นคุ้มค่าแก่การขึ้นราคาในเรื่องคุณค่าผลิตภัณฑ์ที่ถูกพัฒนาเพิ่มขึ้นจนลูกค้าไม่
รู้สึกถึงการขึ้นราคาขาย
นอกจากนี้ต้องรักษาในคุณภาพสินค้าให้ถูกต้องตรงกับคำสั่งซื้ออย่างน้อยอยู่ในระดับที่เป็นอยู่หรือสูงขึ้นกว่าเดิม
การตรงต่อเวลาในการส่งมอบสินค้าก็เช่นเดียวกันเพราะบริษัทรองเท้ายี่ห้อดัง ๆ ระดับโลกคำนึงถึง
2 เรื่องดังกล่าวอย่างยิ่ง
จากกลยุทธ์เพิ่มนวัตกรรมใหม่ๆข้างต้นเป็นเรื่องที่บริษัทมีชื่อเสียงและมีความชำนาญมาอยู่แล้วในอดีตซึ่งแต่ละปีที่ผ่านมาบริษัทสามารถพัฒนาและออกผลิตภัณฑ์ใหม่
ไม่ต่ำกว่า 50 ชนิดในแต่ละปีอยู่แล้ว

(ข). ในรอบปีที่ผ่านมาธุรกิจรองเท้าตลาดในประเทศยังคงซบเซาอย่างต่อเนื่องตั้งแต่บริษัทฯ
รองเท้าชื่อดังอย่าง ไนกี้ที่ออกจากประเทศไทยไปเมื่อ 2
ปีก่อนทำให้ยอดขายในประเทศลดลงในขณะที่บริษัทฯ
ยังคงต้องหาทางเพิ่มยอดขายนอกประเทศเพิ่มขึ้นเพื่อมิให้กระทบกับบริษัทมากนักจึงทำให้สัดส่วนขายในประเทศและนอกประเทศเปลี่ยนจาก
40% : 60% มาเป็น 25% : 75% ภายในระยะเวลาเพียง 2 ปี
แต่ทั้งนี้ยอดขายโดยรวมปีที่แล้วสูงขึ้น 16%
เมื่อเทียบจากปีก่อนเป็นเพราะการฟื้นตัวของความต้องการเครื่องหนังหลังจากที่อัดอั้นมานาน
เมื่อพิจารณาจากผลการดำเนินงานของปีก่อนพบว่าปริมาณการขายสูงขึ้นจริงแต่ราคาขายยังเท่าเดิมในขณะที่ต้นทุนหนังดิบสูงขึ้นกว่า
50% จึงทำให้กำไรตกต่ำลง

สำหรับแนวโน้มในอนาคตนั้นต้นทุนหนังดิบยังคงมีแนวโน้มราคาสูงขึ้นอย่างต่อเนื่องต่อไปทำให้ราคาขายผลิตภัณฑ์หนังผิวยังคงมีราคาสูงแต่ต้องเป็นผลิตภัณฑ์ที่อยู่ในเกรดสูงเท่านั้นจึงจะมีราคาสูงได้
การจะขึ้นราคาแต่เพียงอย่างเดียวไม่อาจชดเชยได้กับต้นทุนหนังดิบได้จึงมีความจำเป็นต้องเพิ่มมูลค่าผลิตภัณฑ์ด้วยจึงจะอยู่ได้
นอกจากนี้ตลาดมีแนวโน้มที่จะหนีไปใช้หนังท้องมากขึ้นเพราะมีราคาถูกกว่าซึ่งก็เป็นผลิตภัณฑ์หนังแท้เช่นเดียวกันแต่มีคุณภาพรองๆลงไป
ดังนั้นจึงคาดว่านอกจากธุรกิจหนังผิวที่มีเกรดคุณภาพดีกว่าและแพงกว่าจะมีปริมาณความต้องการไม่ลดลงแล้วยังจะมีการเพิ่มปริมาณหนังท้องเพิ่มขึ้นด้วย
ด้วยเหตุดังกล่าวบริษัทจึงมุ่งเน้นการพัฒนาผลิตภัณฑ์ใหม่ทั้งหนังผิวเพื่อเพิ่มมูลค่าแล้วยังต้องพัฒนาหนังท้องเพื่อให้มีนวัตกรรมใหม่ๆออกมาให้มากขึ้นให้มีความหลากหลายในผลิตภัณฑ์

จากที่การติดตามแนวโน้มตลาดเครื่องหนังในยุโรปและในเมืองจีนทำให้ทราบว่าแนวโน้มตลาดในอีก
1-2 ปีหน้านี้ผลิตภัณฑ์จะมีสีสรรฉูดฉาดตาและที่มีเฉดสว่างมากขึ้น
มีลักษณะออกแนวแฟชั่นสมัยใหม่แนวโมเดลซึ่งเป็นที่นิยมในปัจจุบัน แผนกวิจัยและพัฒนาจึงต้องศึกษา,
ทดลอง และพัฒนาให้ทันกับผลิตภัณฑ์ที่จะเกิดใหม่ในอนาคต
ทั้งนี้เพื่อเตรียมตัวรับมือกับความต้องการของผู้บริโภคในอนาคตให้ทันเวลารวมทั้งศึกษาการควบคุมต้นทุนที่อาจสูงจนไม่ความคุ้มค่าในเชิงพาณิชย์ด้วย

สำหรับคู่แข่งขันทางการตลาดก็เป็นเรื่องที่ต้องพิจารณาเหมือนกันเนื่องจากตลาดในประเทศลดน้อยลงอยู่แล้วบริษัทได้เสียส่วนแบ่งตลาดเล็กน้อยเนื่องจากลูกค้าบางรายประสบปัญหาสภาพคล่องและภาวะขาดทุนจากการดำเนินงาน
และสำหรับปีนี้ตลาดในต่างประเทศก็มีโรงงานหนังเกิดขึ้นใหม่ 2-3 โรงงานในประเทศอินโดนีเซีย
ในขณะที่ ประเทศเวียดนามก็มีโรงงานหนังเกิดใหม่ 2-3โรงงานเช่นเดียวกันซึ่งทั้ง 2
ประเทศนี้ก็เป็นตลาดเดียวกันกับบริษัทซึ่งมีตัวแทนตั้งอยู่เช่นเดียวกัน
ส่วนในประเทศจีนซึ่งเป็นตลาดใหญ่ก็ยังคงมีส่วนแบ่งทางการตลาดเช่นเดิมอาจกล่าวโดยสรุปได้ว่าสถานะการแข่งขันมีผลกระทบต่อบริษัทฯ
น้อยและยังคงอยู่ในสถานะคงเดิมเช่นปีที่แล้วทั้งนี้เนื่องจากมีโรงงานเกิดใหม่ตามที่กล่าวข้างต้นก็จริงอยู่แต่โรงงานเหล่านั้นยังคงมิใช่คู่แข่งขันของบริษัทฯ
ทั้งนี้เนื่องจากการประกอบธุรกิจฟอกหนังมิไช่ทำได้ง่ายๆ
จำเป็นต้องอาศัยการสั่งสมความชำนาญเฉพาะด้านอันยาวนานและต้องมีความพร้อมด้านเครื่องมือ
เครื่องจักรต่างๆ อีกมากตลอดจนทักษะจนถึงขั้นกว่าจะทำได้เช่นที่บริษัทฯ
ทำมาซึ่งต้องใช้ระยะเวลานานจึงจะทัดเทียมกับบริษัทฯ

ได้ด้วยเหตุนี้ บริษัทฯ จึงยังคงความเป็นบริษัทชั้นนำของโลกได้อย่างทุกวันนี้

3.3 การจัดหาผลิตภัณฑ์

(ก) การผลิต

ขั้นตอนการผลิตหนังฟอกสำเร็จรูป แบ่งเป็น 2 ขั้นตอนหลัก คือขั้นตอนฟอกกึ่งสำเร็จรูปได้ผลผลิตเป็น
Wet Blue และ การนำ Wet Blue มาฟอกย้อมเป็นหนังฟอกสำเร็จรูป บริษัทฯ
เป็นโรงงานฟอกหนังที่ตั้งอยู่ในเขตประกอบการอุตสาหกรรมฟอกหนังคือ
สามารถทำการฟอกหนังได้ครบวงจรที่มีการรับวัตถุดิบเข้ามาเป็นหนังดิบ Raw Hides และฟอกย้อม
ตกแต่งสี
จนได้เป็นหนังฟอกสำเร็จรูปที่ใช้ในโรงงานผลิตรองเท้าและโรงงานผลิตเครื่องหนังประเภทอื่น
ใช้ระยะเวลาในการผลิตประมาณ 15 วัน โดยแบ่งเป็น 3 ขั้นตอน คือ

-ขั้นเตรียมการฟอก
เป็นขั้นตอนการทำความสะอาดรวมทั้งทำให้หนังปรับตัวอยู่ในสภาพที่เหมาะสมในการที่จะฟอกต่อไป
ประกอบด้วยการล้างน้ำ แช่น้ำปูนขาวเพื่อขยายรูขุมขน ให้ง่ายต่อการถอดขน การขูดผังผืด
หนังที่ได้จะมีสภาพเป็นด่างอันเกิดจากการแช่ปูนขาวต้องนำมาแช่กรดเพื่อปรับสภาพ PH
ให้ลดลงอันจะทำให้สภาพหนังเหมาะสมในการดูดซับสารเคมีในขั้นตอนฟอกต่อไป

ขั้นการฟอก เป็นการใช้สารเคมีหลายประเภท
แต่ละชนิดจะเหมาะสมในการฟอกหนังให้ได้คุณภาพที่แตกต่างกัน
การฟอกนี้เป็นขบวนการที่ทำให้หนังสุก ไม่เน่าเสีย ช่วยให้หนังทนความร้อนได้ ไม่หดตัว
รวมทั้งทำให้หนังนิ่ม สารเคมีที่ใช้จะช่วยให้เกิดปฎิกริยา
ทำหน้าที่สานให้เซลล์หนังเป็นระเบียบมีเนื้อแน่นและแข็งแรง ผลิตผลจากขั้นตอนนี้เรียกว่า
หนังฟอกกึ่งสำเร็จรูป Wet Blue

-ขั้นตกแต่งหนัง เป็นการตบแต่งหนังด้านท้อง
เพื่อทำให้หนังมีลักษณะสม่ำเสมอทั้งผืนรวมทั้งตกแต่งให้มีความหนาตามความต้องการของลูกค้าแต่ละราย
การฟอกด้วยเคมีสังเคราะห์เพื่อปรับสภาพหนังให้มีค่า PH ที่เป็นกลาง แล้วจึงนำมาย้อมสี หรือ
ย้อมสีน้ำมัน ในกรณีที่ต้องการทำให้นิ่มมาก จากนั้นจะนำมาตากแห้ง อบแห้ง
และตกแต่งสีหรืออัดลายประเภทต่าง ๆ

หนังดิบเมื่อผ่านการฟอกแล้วนำมาผ่าแยกชั้น โดยชั้นบนจะเป็นส่วนหนังผิว (CN)
ส่วนชั้นล่างจะเป็นส่วนของหนังท้อง (CS)

ปัจจุบัน โรงงานของบริษัท มีโรงงาน 3 โรง ตั้งอยู่ในบริเวณใกล้เคียงกัน
เป็นโรงงานผลิตหนังฟอกกึ่งสำเร็จรูป และ โรงงานผลิตหนังสำเร็จรูป และ
โรงเก็บวัตถุดิบและสารเคมีภัณฑ์ สำหรับปี 2553
ราคาวัตถุดิบหนังจากต่างประเทศสูงกว่าปีที่ผ่านมาประมาณร้อยละ 16.26
สัดส่วนการซื้อหนังในประเทศมีเพียงร้อยละ 0.86 ในขณะที่การซื้อหนังต่างประเทศมีสัดส่วนร้อยละ
99.14 ของปริมาณการซื้อหนังทั้งหมด การสั่งซื้อเคมี บริษัทฯ
มีการซื้อเคมีทั้งในประเทศและต่างประเทศ สัดส่วนการซื้อเคมีในประเทศคิดเป็นร้อยละ 60.92
ส่วนการซื้อเคมีต่างประเทศคิดเป็นร้อยละ 39.08

(ข) ผลกระทบต่อสิ่งแวดล้อม

บริษัทฯ ตั้งอยู่ในเขตประกอบการฟอกหนัง ก.ม. 34 โดยมีบ่อบำบัดน้ำเสียกลาง
ซึ่งใช้ร่วมกันสำหรับสมาชิกของกลุ่มฟอกหนัง มีการเก็บค่าบำรุงรักษาและค่าบำบัดน้ำเสีย
ตามปริมาณการใช้ของสมาชิกแต่ละราย ทำให้ไม่มีปัญหาเรื่องการขจัดของเสียของบริษัท